作者:李曾伯
標題:沁園春
內容:秋豈悲人，人不悲秋，比春更濃。有蕙蘭風度，尚存芳菊，牡丹之獻，猶在芙蓉。舉蟹持醪，得鱸作鱠，晉宋間人有此風。休輕笑，彼柴桑傲吏，齷齪籬東。攜壺與客還逢。願時許先生杖履從。嘆塵蹤如寄，鷗鳧江海，性真聊適，蜩鷃蒿蓬。刮眼青天，驚心黃葉，立盡梧桐月正中。悽然久，看物情終竟，不似春容。